A Spanyol nagydíj előtt a Scuderia Ferrari új fejlesztésű motorját még nem akarták beépíteni az autóba, majd a gyárban lefolytatott tanácskozáson azonban mellette szavaztak a Haas mérnökei, az új motor bevetése ugyanis szerintük beleillik a csapat szezonra kitűzött programjába. Az istállónál amiatt is optimisták, mert a Szocsiban tapasztaltak alapján előrelépést értek el az őket Kínában és Oroszországban is sújtó rejtélyes, gumikkal kapcsolatos problémák terén, amit Grosjean újabb pontszerzése jelzett. Mindez egyúttal azt is jelenti, hogy mind a francia, mind Esteban Gutiérrez megkapja majd idei második erőforrását Spanyolországban. A versenyre néhány újítással utaztak el, módosították az első, valamint a hátsó szárnyat is. A versenyhétvégén az első edzésen Grosjean és Gutierrez a 16-17. helyen zárt, előbbi versenyző a vezethetőségre panaszkodott. A második edzésen Gutierrez csak 9 kört tett meg elektronikai meghibásodás miatt, míg Grosjean folyamatosan autójának vezethetetlensége miatt panaszkodott a rádióban. A harmadik edzésen a 14. és a 17. helyen végeztek, Grosjean–Gutierrez sorrendben. A kvalifikáción a francia pilóta a 14., míg Gutierrez a 16. rajtkockát szerezte meg. A futamon Grosjeannak idén először fel kellett adnia egy versenyt az alatta eddig végig megbízhatóan működő Haasszal, így a francia hiába verekedte fel magát nagyon gyorsan a pontszerzők közé. Az első szárnya valamilyen okból egyszer csak leszakad. Ezután visszatért a bokszba, új szárnyat és gumikat kapott, ezt követően azonban a fékjei mentek tönkre. Gutierrez a 11. lett, így csak egyetlen hellyel maradt el a pontszerzéstől, és bár autója most jól működött, lehet, hogy a stratégia miatt veszített néhány pozíciót.